ለጭንቀት የሚዳርጉ ብዙ ምክንያቶች አሉ፤ ዋናው ምክንያት ግን በነገሮች ተስፋ መቁረጥ እና ነገን አለመናፈቅ ነው። ነገን የማንናፍቀው ደግሞ የምንኖርለት ነገር ስለሌለን፤ ለህይወታችንም ትርጉም የሚሰጥ ነገር ስናጣ ነው። ከእንደዚህ አይነት ጭንቀት ለመወጣት ሎጎቴራፒ በጣም ትልቅ እገዛ ያደርግልናል። ይህንን ጥበብ በስራ ላይ ለማዋል እራሳችንን ልንጠይቀው የሚገቡን ጥያቄዎች አሉ ለምሳሌ፦ ብንሰራቸው የሚያስደስቱን ነገሮች ምንድን ናቸው? ለፍላጎታችን ቅድሚያ መስጠት ብንችል ምን ይሆናል ቅድሚያ የምንሰጠው? ህይወታችን አጭር መሆኗን ስናስብ ሳንፈጽመው ብንሞት የሚቆጨን ምንድን ነው? ለመኖር ምክንያት ይሆነናል የምንለውስ ነገር አለን? ለነዚህ ጥያቄዎች መልስ ማግኘት ከቻልን ህይወታችን ተመልሶ አሰልቺና ድግግሞሽ አይሆንብንም። ይህ የሎጎቴራፒ ሃሳብ ሁላችንንም በተለያየ መጠን የሚረዳን ይመስለኛል፤ ከዚህ በተጨማሪ የራሳችን ምርምር በማድረግ ይህንን ጽንሰ ሃሳብ መሰረት በማድረግ ህይወታችንን መለወጥ እንችላለን።